Document ID: 32013R0319

KOMISIJOS ĮGYVENDINIMO REGLAMENTAS (ES) Nr. 319/2013
2013 m. balandžio 8 d.
kuriuo 2012-2013 prekybos metais nukrypstama nuo Tarybos reglamento (EB) Nr. 1234/2007 63 straipsnio 2 dalies a punkto nuostatų dėl datų, iki kurių turi būti pranešta apie cukraus pertekliaus perkėlimą į kitus metus
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2007 m. spalio 22 d. Tarybos reglamentą (EB) Nr. 1234/2007, nustatantį bendrą žemės ūkio rinkų organizavimą ir konkrečias tam tikriems žemės ūkio produktams taikomas nuostatas (Bendrą bendro žemės ūkio rinkų organizavimo reglamentą) (1), ypač į jo 85 straipsnio c punktą kartu su 4 straipsniu,
kadangi:
(1)
pagal Reglamento (EB) Nr. 1234/2007 63 straipsnio 2 dalies a punktą įmonės, kurios nusprendžia perkelti visą arba dalį savo nekvotinės gamybos produkcijos, apie šį sprendimą turi pranešti atitinkamoms valstybėms narėms. Ta informacija turi būti pateikta iki valstybės narės nustatytos dienos atsižvelgiant į tame straipsnyje numatytus terminus;
(2)
siekiant palengvinti nekvotinio cukraus tiekimą Sąjungos rinkai ir taip sudaryti sąlygas įmonėms reaguoti į nenumatytus paklausos pokyčius pirmaisiais 2012-2013 prekybos metų mėnesiais, būtina valstybėms narėms suteikti galimybę pranešimo dienas nustatyti pasirenkant iš ilgesnio laikotarpio nei numatytasis Reglamento (EB) Nr. 1234/2007 63 straipsnio 2 dalies a punkte;
(3)
todėl 2012-2013 prekybos metų atžvilgiu reikėtų nukrypti nuo Reglamento (EB) Nr. 1234/2007 63 straipsnio 2 dalies a punkto;
(4)
šiame reglamente numatytos priemonės atitinka Bendro žemės ūkio rinkų organizavimo vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Nukrypstant nuo Reglamento (EB) Nr. 1234/2007 63 straipsnio 2 dalies a punkto, įmonės, kurios pagal to reglamento 63 straipsnio 1 dalį nusprendė į kitus metus perkelti perteklinį 2012-2013 prekybos metų cukraus kiekį, apie tai atitinkamai valstybei narei praneša iki dienos, kurią valstybės narės nustato pasirinkdamos iš 2013 m. vasario 1 d.-rugpjūčio 15 d. laikotarpio.
2 straipsnis
Šis reglamentas įsigalioja septintą dieną po jo paskelbimo Europos Sąjungos oficialiajame leidinyje.
Jis taikomas iki 2013 m. rugsėjo 30 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje 2013 m. balandžio 8 d.

Labels: 17
7
6
12
15